**“蒙山茶”全国书法大赛创作相关诗文**

1.西山兰若试茶歌（节选）

唐·刘禹锡

何况蒙山顾渚春，白泥赤印走风尘。

欲知花乳清泠味，须是眠云跂石人。

2.茶岭

唐·韦处厚

顾渚吴商绝，蒙山蜀信稀。

千丛因此始，含露紫英肥。

3.凭周况先辈于朝贤乞茶

唐·孟郊

道意勿乏味，心绪病无悰。

蒙茗玉花尽，越瓯荷叶空。

锦水有鲜色，蜀山饶芳丛。

云根才翦绿，印缝已霏红。

曾向贵人得，最将诗叟同。

幸为乞寄来，救此病劣躬。

4.谢寄新茶

唐·杨嗣复

石上生芽二月中，蒙山顾渚莫争雄。

封题寄与杨司马，应为前衔是相公。

5.蜀中三首之二

唐·郑谷

夜无多雨晓生尘，草色岚光日日新。

蒙顶茶畦千点露，浣花笺纸一溪春。

扬雄宅在唯乔木，杜甫台荒绝旧邻。

却共海棠花有约，数年留滞不归人。

6.谢李六郎中寄新蜀茶

唐·白居易

故情周匝向交亲，新茗分张及病身。

红纸一封书后信，绿芽十片火前春。

汤添勺水煎鱼眼，末下刀圭搅麹尘。

不寄他人先寄我，应缘我是别茶人。

7.萧员外寄新蜀茶

唐·白居易

蜀茶寄到但惊新，渭水煎来始觉珍。

满瓯似乳堪持玩，况是春深酒渴人。

8.琴茶

唐·白居易

兀兀寄形群动内，陶陶任性一生间。

自抛官后春多醉，不读书来老更闲。

琴里知闻唯渌水，茶中故旧是蒙山。

穷通行止长相伴，谁道吾今无往还。

9.蒙山白云岩茶

明·王越

闻到蒙山风味佳，洞天深处饱烟霞。

冰绡剪碎先春叶，石髓香粘绝品花。

蟹眼不须煎活水，酪奴何敢问新芽。

若教陆羽持公论，应是人间第一茶。

10.试院煎茶

宋·苏轼

蟹眼已过鱼眼生，飕飕欲作松风鸣。

蒙茸出磨细珠落，眩转绕瓯飞雪轻。

银瓶泻汤夸第二，未识古人煎水意。

君不见昔时李生好客手自煎，贵从活火发新泉。

又不见今时潞公煎茶学西蜀，定州花瓷琢红玉。

我今贫病长苦饥，分无玉碗捧蛾眉。

且学公家作茗饮，砖炉石铫行相随。

不用撑肠拄腹文字五千卷，但愿一瓯常及睡足日高时。

11.蒙顶茶

宋·文彦博

旧谱最称蒙顶味，露芽云液胜醍醐。

公家药笼虽多品，略采甘滋助道腴。

12.和公仪湖上烹蒙顶新茶作

宋·文彦博

蒙顶露芽春味美，湖头月馆夜吟清。

烦酲涤尽冲襟爽，暂适萧然物外情。

13.谢人惠寄蒙顶茶

宋·文同

蜀土茶称盛，蒙山味独珍。

灵根托高顶，胜地发先春。

几树初惊暖，群篮竞摘新。

苍条寻暗粒，紫萼落轻鳞。

的砾香琼碎，蓬松绿虿匀。

慢烘防炽炭，重碾敌轻尘。

无锡泉来蜀，乾崤盏自秦。

十分调雪粉，一啜咽云津。

沃睡迷无鬼，清吟健有神。

冰霜疑入骨，羽翼要腾身。

磊磊真贤宰，堂堂作主人。

玉川喉吻涩，莫惜寄来频。

14.和原父扬州六题时会堂二首其一

宋·欧阳修

积雪犹封蒙顶树，惊雷未发建溪春。

中州地暖萌芽早，入贡宜先百物新。

15.送崔黄臣殿丞之任庐山

宋·梅尧臣

骅驹西行四千里，直度经桥百寻水。

石上菖蒲未见花，蒙顶茶芽初似嘴。

采时应忆故园春，故园开焙亦思人。

其间杜鹃不中听，掩耳聊看锦雉驯。

青崖鞭垂瘦蛇尾，仙人掐节随鳞起。

斫取他年跨马归，剑栈秦山多折箠。

16.寄蔡子华

宋·苏轼

故人送我东来时，手栽荔子待我归。

荔子已丹吾发白，犹作江南未归客。

江南春尽水如天，肠断西湖春水船。

想见青衣江畔路，白鱼紫笋不论钱。

霜髯三老如霜桧，旧交零落今谁辈。

莫从唐举问封侯，但遣麻姑更爬背。

17.次韵子瞻道中见寄

宋·苏辙

兄诗有味剧隽永，和者仅同如画影。

短篇泉冽不容挹，长韵风吹忽千顷。

经年淮海定成集，走书道路未遑请。

相思半夜发清唱，醉墨平明照东省。

南来应带蜀冈泉，西信近得蒙山茗。

出郊一饭欢有余，去岁此时初到颍。

18.效蜀人煎茶戏作长句

宋·陆游

午枕初回梦蝶床，红丝小磑破旗枪。

正须山石龙头鼎，一试风炉蟹眼汤。

岩电已能开倦眼，春雷不许殷枯肠。

饭囊酒瓮纷纷是，谁赏蒙山紫笋香。

19.卜居

宋·陆游

南浮七泽吊沉湘，西泝三巴掠夜郎。

自信前缘与人薄，每求宽地寄吾狂。

雪山水泠作中味，蒙顶茶如正焙香。

傥有把茅端可老，不须辛苦念还乡。

20.睡起试茶

宋·陆游

笛材细织含风漪，蝉翼新裁云碧帷。

端溪砚璞斫作枕，素屏画出月堕空江时。

朱栏碧甃玉色井，自候银缾试蒙顶。

门前剥啄不嫌渠，但恨此味无人领！

21.秋晚杂兴十二首（其五）

宋·陆游

置酒何由办咄嗟，清言深愧淡生涯。

聊将横浦红丝硙，自作蒙山紫笋茶。

22.北苑焙

宋·杨亿

灵芽呈雀舌，北苑雨前春。

入贡先诸夏，分甘及近臣。

越瓯犹借渌，蒙顶敢争新。

鸿渐茶经在，区区不遇真。

23.谢木韫之舍人分送讲筵赐茶

宋·杨万里

吴绫缝囊染菊水，蛮砂涂印题进字。

淳熙錫贡新水芽，天珍误落黄茅地。

故人鸾渚紫薇郎，金华讲彻花草香。

宣赐龙焙第一纲，殿上走趋明月珰。

御前啜罢三危露，满袖香烟怀璧去。

归来拈出两蜿蜒，雷电晦冥惊破柱。

北苑龙芽内样新，铜围银范铸琼尘。

九天宝月霏五云，玉龙双舞黄金鳞。

老夫平生爱煮茗，十年烧陷折脚鼎。

下山汲井得甘冷，上山摘芽得苦梗。

何曾梦到龙游窠，何曾梦吃龙芽茶。

故人分送玉川子，春风来自玉皇家。

锻圭椎璧调冰水，烹龙炰凤搜肝髓。

石花紫笋可衙官，赤印白泥牛走尔。

故人气味茶样清，故人丰骨茶样明。

开缄不但似见面，叩之咳唾金石声。

麹生劝人堕巾帻，睡魔遣我拋书册。

老夫七碗病未能，一啜犹堪坐秋夕。

24.留题智矩院

宋·孙渐

郊行半舍近，炎曦正欹午。

涉浅水粼粼，陟高峰叁伍。

寺藏翠霭深，门映苍松古。

明暗双泯时，榜名标智矩。

入憩望远亭，好风声清暑。

素曳瓦屋烟，虹挂峨眉雨。

千里豁入怀，万象纷指顾。

步庑阅刓碑，开龛礼遗塑。

香火肃僧仪，堂皇凉客屦。

继登凌云阁，倚栏眺茶圃。

昔有汉道人，薙草初为祖。

分来建溪芽，寸寸培新土。

至今满蒙顶，品倍毛家谱。

紫笋与旗枪，食之绿眉宇。

雷动转蜀车，云屯富秦瘐。

我贪事幽寻，更值忘形侣。

鼎抽竹叶烧，瓶汲龙泉煮。

暂啜破积昏，飘飘腋生羽。

相对话夜阑，萤点流星度。

金鸡鸣一声，回首关头路。

会约摘春山，十咏龟蒙具。

25.西江月·茶

宋·黄庭坚

龙焙头纲春早，谷帘第一泉香。

已醺浮蚁嫩鹅黄，想见翻成雪浪。

兔褐金丝宝碗，松风蟹眼新汤。

无因更发次公狂，甘露来从仙掌。

26.煎茶赋

宋·黄庭坚

汹汹乎，如涧松之发清吹。皓皓乎，如春空之行白云。宾主欲眠而同味，水茗相投而不浑。苦口利病，解醪涤昏。未尝一日不放箸，而策茗碗之勋者也。

余尝为嗣直瀹茗，因录其涤烦破睡之功，为之甲乙。建溪如割，双井如挞，日铸如绝，其余苦则幸螫，甘则底滞，呕酸寒胃，令人失睡，亦未足与议。或曰：无甚高论，敢问其次。涪翁曰：昧江之罗山、严道之蒙顶，黔阳之都濡高株，泸川之纳溪梅岭，夷陵之压砖，临邛之火井，不得已而去于三，则六者亦可酌免褐之瓯，瀹鱼眼之鼎者也。

或者又曰：寒中瘠气，莫甚于茶，或济之盐，勾贼破家，滑窍走水，又况鸡苏之与胡麻。涪翁于是酌岐雷之醪醴，参伊圣之汤液，斮附子如博投，以熬葛仙之垩，去藙而用盐，去桔而用姜，不夺茗味，而佐以草石之良，所以固太仓而坚作强。于是有胡桃松实，庵摩鸭脚， 贺靡芜，水苏甘菊，既加臭味，亦厚宾客。前四后四，各用其一，少则美，多则恶，发挥其精神，又益于咀嚼。

盖大匠无可弃之材，太平非一士之略。厥初贪味隽永，速化汤饼，乃至中夜不眠。耿耿既作，温齐殊可屡歃。如以六经，济三尺法，虽有除治，与人安乐，宾至则煎，去则就榻，不游轩石之华胥，则化庄周之蝴蝶。

27.舍弟寄茶

宋·刘跂

吾弟饷人真不恶，建芽来自禁烟前。

一杯未易阳侯厄，四两应为蒙顶仙。

病子头风如得药，酒家中圣殆忘眠。

平头奴子堪瓶碗，可带樵青竹叶煎。

28.谢惠茶

宋·吴中复

我闻蒙山之巅多秀岭，烟岩抱合五峰顶。

岷峨气象压西垂，恶草不生生菽茗。

29.阳春曲·赠茶肆（十调·其三）

元·李德载

蒙山顶上春光早，扬子江心水味高，陶家学士更风骚。应笑倒，销金帐，饮羊羔。

30.西域从王君玉乞茶

元·耶律楚材

酒仙飘逸不知茶，可笑流涎见麴车。

玉杵和云舂素月，金刀带雨剪黄芽。

试将绮语求茶饮，特胜春衫把酒赊。

啜置神清淡无寐，尘嚣身世便云霞。

31.煮茶

元·王恽

枯肠拍寒貯春云，洗尽嚣烦六腑香。

山木策勋存夜气，大河流润下昆仑。

胸中宿酒哄残兵，一碗浇来阵敌平。

蒙顶得仙疑妄语，月波千丈与诗清。

潇潇风雪薄虚窗，细贮旗枪煮夜缸。

若论廊清贞武事，一天幽思为诗降。

32.蒙顶

明·叶桂章

数朵芙蓉插半天，一双龙眼拥青莲。

尸骸已解余丹灶，老衲当年卧石泉。

33.甘露寺

明·叶桂章

一掬灵湫天上来，数茎仙掌削蓬莱。

行云行雨飞金相，踞虎蟠龙绕鹫台。

34.醉酒轩歌为詹翰林东图作

明·王世贞

糟丘欲颓酒池涸，嵇家小儿厌狂药。

自言欲绝欢伯交，亦不愿受华胥乐。

陆郎手著茶七经，却荐此物甘沈冥。

先焙顾渚之紫笋，次及扬子之中泠。

徐闻蟹眼吐清响，陡觉雀舌流芳馨。

定州红瓷玉堪妒，酿作蒙山顶头露。

已令学士夸党家，复遣娇娃字纨素。

一杯一杯殊未已，狂来忽鞭玄鹤起。

七碗初移糟粕觞，五弦更净琵琶耳。

吾宗旧事君记无，此醉转觉知音孤。

朝贤处处骂水厄，伧父时时呼酪奴。

酒邪茶邪俱我友，醉更名茶醒名酒。

一身原是太和乡，莫放真空落凡有。

35.赵承旨为恭阇黎写经毕以诗乞茶真迹在余所戏代恭答

明·王世贞

玉堂润笔元无价，珍重吴兴祗换茶。

但使毫端吐舍利，一蒙山顶属君家。

36.登蒙山

明·李应元

振衣百仞岗头路，蒙顶苍苍倚大罗。

欲向天边看五岳，先从云际揖三峨。

上清峰冷余霜雪，甘露泉空只薜萝。

莫谓天台迷旧处，青鞋绿杖拟重过。

37.蒙顶上清茶歌

清·王闿运

酌泉试茗平生好，惟有蒙茶远难到。

名高地僻少愈珍，梦想灵芽但西笑。

春动岷嶓花药香，故山新茗渴未尝。

石花露叶今始见，开缄已觉炎风凉。

闻道仙根汉时活，七株常应雷鸣发。

王褒遣僮不曾担，长卿识字名空撮。

贡登天府二千年，龙衮新擎飨帝筵。

从此人间不敢识，苔栏十里围云烟。

年年叶共周天转，银泥小盒盛三片。

至尊晨御偶一煎，王公那得分余羡。

吴越湘湖名品多，只供嫔女泼云涡。

含霜焙火争春早，散雪流芳付驿驮。

一闻敕使当秋进，始觉后时天所吝。

闻名乍见已足夸，川纲长价开中引。

达赖熬茶静远荒，红茶航海动西洋。

从来盐铁一时利，谁言此物关兴亡。

肸蠁馨香原有自，百草纤微岂堪比。

对此沉吟不忍煎，如观法物郊坛里。

山人掉首百不知，松风一榻轻烟迟。

园茶采采共葵菽，迎凉且咏豳公诗。

世间远物徒为累，宁知跂石眠云味。

一啜余甘复几时，支颐坐看西山翠。

忽忆君山北渚滨，乱余枯蘖杂樵薪。

五峰深处寻真隐，倘遇披霞旧种人。

38.蒙顶石花

清·曹抡彬

香酩馥馥产蒙巅，雾雾云村植自仙。

老树未长三二尺，新芽只摘两三遍。

灵根夏永金茎茂，仙叶秋收古干恹。

直待来年频发育，殷勤又献圣人前。

39.雅州旧八景

清·曹抡彬

蔡山洞里玉龙藏，蒙顶名茶茁石香。

丙穴嘉鱼看北徙，龙门威凤向南翔。

灵泉白马嘶芳草，丹灶金鸡噪夕阳。

霞彩元空呈色相，一轮秋月照平羌。

40.蔡蒙耸翠

清·曹抡彬

旅平旧壤矗崔巍，对峙双峰插太微。

烟雨迷离青黛润，山岚缥缈白云肥。

周公庙貌琼楼迥，甘露茶香玉液飞。

半壁西南雄保障，人钦仰止乐瞻依。

41.蒙山采茶诗三首

清·王宝华

(一)

沧海桑田世几更，柯条不改护山城。

须知土物应修贡，未必神仙也好名。

一笑凌云登绝顶，千年化石葆全贞。

至今衣钵何人记，枉说来游到上清。

(二)

野鹤孤飞悟守真，散花随手便成春。

高僧暂向深山住，小草常教古色新。

菱角有缘陪汉树，桃源何处访秦人。

苍苔独立斜阳外，笑指芙蓉洗俗尘。

(三)

振锡来游海国赊，老僧到处便为家。

万山秀气归蒙顶，千载奇闻说汉嘉。

草木有灵传不朽，蓬莱欲访怅无涯。

莫嫌宦味清如水，迟挂秋帆为采茶。

42.永兴寺留题

清·黄云鹄

再宦邛南路，蒙山欠一游。

良辰值初腊，绝顶豁吟眸。

石罅仙茶老，云根古柏遒。

高寒浑不觉，归杖且夷犹。

43.石楼下吹箫

清·黄云鹄

天无纤云水清沏，五载雅州无此月。

我来蒙顶夜吹箫，惊起山灵叫奇绝。

静极寒深未忍眠，绕楼徐步看银魄。

44.蒙顶留题

清·黄云鹄

天遣我西来，汉嘉节两驻。

五载望蒙山，客冬始登顾。

山灵勿相笑，游非政先务。

边静岁丰和，重游补前误。

解渴咽仙茶，涤烦沃甘露。

更喜四山青，云芽千万树。

利泽资山氓，辛勤助王赋。

寄声管领人，随时好培护。

45.答竹君惠锅焙茶

清·吴闻世

我闻蜀州多产茶，槚蔎茗荈名齐夸。

涪陵丹棱种数十，中顶上清为最嘉。

临邛早春出锅焙，仿佛蒙山露芽翠。

压膏入臼筑万杵，紫饼月团留古意。

火井槽边万树丛，马驮车载千城通。

性醇味厚解毒疠，此茶一出凡品空。

竹君怜我病渴久，一鞭双笼长须走。

清风故人与俱来，不思更贳当垆酒。

涤枪洗碾屑桂姜，活火烹试第二汤。

绿尘碧乳泻百盏，苏我病骨津枯肠。

庭前一叶秋容浅，天末怀人情辗转。

何时薛井汲新泉，共听羊肠看蟹眼。

46.试蒙茶诗

清·赵恒

色淡香长品自仙，露芽新掇手亲煎。

一瓯沁入诗脾后，梦醒甘回两颊涎。

47.恭拣贡茶

清·赵懿

昨读香山贡桔诗，令当蒙顶贡茶时。

露芽三百题封遍，云路千重传骑驰。

五载浮沉在西蜀，一般疏贱远丹墀。

柏梁台上诸陪从，病渴相如有所思。

48.蒙顶仙茶

清·赵怡

嵬峨大蒙顶，秀出五芙蓉。

沆瀣一气连，远与元圃通。

地灵草木异，碧树纷珑璁。

香茗擅奇淑，冠绝西南封。

仙人何狡狯，数株种其中。

吐纳万日月，元气含鸿濛。

百灵为守护，役使虎与龙。

昆儿不敢采，包贡天九重。

神产夙所念，西来得灵踪。

金箧三百叶，想像郊坛供。

49.皇茶园

清·赵怡

苍翠五峰巅，灵根风露缠。

贡香三百叶，仙值二千年。

品重圜丘祀，枝披禁篽妍。

於菟双白额，长护碧云眠。

50.天盖寺

清·赵懿

不知何代寺，著在白云巅。

苔磴滑疑雨，松林阴暗天。

仙茶三百叶，银杏几千年。

绝顶寻灵迹，峰心卷碧莲。

51.烹雪叠旧作韵

清·乾隆

通红兽炭室酿春，积素龙樨云遗屑。

石铛聊复煮蒙山，清兴未与当年别。

圆瓮贮满镜光明，玉壶一片冰心裂。

须臾鱼眼沸宜磁，生花犀液繁于缬。

软泡何妨滥越瓯，大烹讵称公鸳列。

排登即景试吟评，檐间冰柱拟阶坼。

我亦因之悟色空，赵州公案犹饶舌。

忽忆江南灾馑余，抚字心劳荒政拙。

九重岂宜耽晏安，大君原为斯民设。

安能比护免饥寒，三代高风真邈绝。

52.新茶

清·高鹗

蒙顶惊雷春已分，炉边风雨绕烟云。

莫愁酒阵千重困，七碗新添生力军。

53.名山蒙顶贡茶赋示陈新盘明府

清·何绍基

蜀茶蒙顶最珍重，三百六十瓣充贡。

银瓶价领布政司，礼事虔将郊庙用。

旗枪初报谷雨前，县官洁祀当春仲。

正茶七株副者三，旋摘轻烘速驰送。

仙人手植东京前，后来化身入蒙泉。

古风古雨饱嘘吮，高三尺寿二千年。

朱阑环之锁纽贯，县官来时一开看。

我于茶品太疏略，喜陟高山到天半。

夹江昨读酒官碑，名山令谒甘露师。

敢云饮啜事琐琐，民生国典相纲纬。

榷酤源流有通塞，当官桑孔要深思。

54.登蒙顶饮茶

清·骆成骧

谁将海底珊瑚树，种向蒙山老烟雾；

五峰撮指擎向天，七株正在掌心处。

我生好古兼好奇，壮观每尽通天路；

五岳归来已倦游，峦峦乡山心所慕。

少壮偏陟岷峨峰，东望蓬莱小邱墓；

南岭北塞两如发，昆仑几缕东来注。

正思反驾穷西荒，莽莽万里山回互；

划然双崖相对开，控著抑诏键藤固。

乘兴曾逾飞越关，嘉招又抵平羌渡；

蔡蒙两过不一登，咫尺无缘愁攀附。

欣逢三子刘杨胡，校士同心游同趣；

扃门八日百不通，窥人四面山难锢。

忽然展卷生云烟，崔巍万丈起毫素。

左盘右踞龙虎蹲，后轾前轩凤鸾翥。

上摩参井光动摇，下缠江汉声号怒；

三子大呼我微笑，得毋山之精灵来相遇。

翻怪此间奇峭何太多，拔十得五已充数；

报语刘公音力竭，非张天网焉能聚。

明朗相送金凤顺，辞公又被山招去；

樗材诗力一藤杖，蒲宰政声双草屦。

赖有杨胡作地主，穿林越涧狎鸥鹭；

三休亭上未为劳，九折坂前焉足惧。

不惮崎岖叹禹功，敢辞薄劣追尼步；

日光足力同尽时，极地穷天身不悟。

但觉身外元气青，茫茫斤挥八极空无据；

再有奇峰不敢登，侧身一寝百无虑。

半夜雷雨洗崖腹，起来万壑开清曙；

纵横邪正争雄尊，谁能一一问陶铸。

天边一片婵娟影，翠埽峨眉俨如故；

登峰又是四月九，四十二年犹旦暮。

人间何事不可求，浪窥天奥天应妒；

一生能踏几山云，何人解饮九霄露。

试汲蒙泉煮蒙茶，爱是升庵旧题署；

文采风流四百年，后生更比前身误。

矫首空蒙日月私，挥毫聊借江山助；

仙耶佛耶种茶人，锡杖飘然渺难驻。

从来大名擅八区，不朽定烦神呵护；

郊天礼废无用期，至今憔悴困阴沍。

片叶勺水臣先尝，云中望断飞龙驭；

且随猿鹤归去来，时时引领东南顾。

55.煮茶

清末民初·吴之英

嫩绿蒙茶发散枝，竞同当日始栽时。

自来有用根无用，家里神仙是祖师。

56.戊申清明郭斋居未归 因饯李校翁代柬

清末民初·吴之英

蒙茶初摘记寒食，南浦波光绿到今。

一路鹃声归去也，年年春树故人心。

57.《尚书·禹贡》节选

蔡蒙旅平，和夷厎绩。

58.雅州造船帖

唐·李世民

雅州只为造船急，所以如此，早与书莫听急，贼已至万，发兵恐少。敕。

59.江声帖

宋·雷简夫

余少年时，学右军《乐毅论》，钟东亭《贺平赋表》，欧阳率更《九成宫醴泉铭》、褚河南《圣教序》、魏庶子《郭知运碑》、颜太师《家庙碑》，后观颜行书《马病》《乞米》、《蔡明远》帖，苦爱重，但自恨未及其自然。

近刺雅州，昼卧群阁，因闻平羌江暴涨声，想其波涛番番，迅駃掀搕，高下蹷逐奔去之状，无物可寄其情，遽起作书，则心中之想，尽出笔下矣！

60.出歌

魏晋·孙楚

茱萸出芳树颠，鲤鱼出洛水泉。

白盐出河东，美豉出鲁渊。

姜桂茶荈出巴蜀，椒橘木兰出高山。

蓼苏出沟渠，精稗出中田。

61.绿菜赞

宋·黄庭坚

蔡蒙之下，彼江一曲。有茹生之，可以为蔌。蛙蠙之衣，采采盈掬。吉蠲洗泽，不溷沙砾。芼以辛咸，宜酒宜餗。在吴则紫，在蜀则绿。其臭味同，远故不录。谁其发之，班我旨蓄。惟女博士，史君炎玉。

62.辨物小志

明·陈绛

世传：扬子江心水，蒙山顶上茶。

63. 蒙茶歌

清末民初·吴之英

英，蒙山人也，以时登陟，获啜贡余之味，感而为歌。

绵绵气母播大慈，缩赢五运为盛衰。

万物菁华不终閟，先时何必胜后时。

蜀都自昔称沃野，三十六种维宜者。

苦荼秀出蒙山巅，《尔雅·释木》爰名槚。

闻说灵栽始吁茶，再经移植香色孤。

嘉树十年成美荫，但识主人旧姓吴。

后植两株陪左右，因善攀援通声臭。

更植四株作环卫，络绎蔚起后来秀。

岂知名种自存存，老干离奇孕石根。

密栉阳文忍雷雨，疏开阴理感风云。

小枝上缭韕韕聚，新蘖旁钩簇簇吐。

元气回薄光采充，贞节简炼精神古。

可怜生意日更娟，曼托不材养自然。

故啬华实殆缘地，能胜霜雪亦听天。

无奈同汇市才隽，重求真知不自吝。

初供琴榇受雕琢，终代酒浆资馈酳。

凡材从此罔忌嫌，分长陵谷久相渐。

共知良药益脏腑，顿令税币半鱼盐。

维时石花特矜贵，琼叶三百揖神瑞。

一尊清湑贡郊坛，曾孙于穆皇灵醉。

私分嫩绿检制余，萼翘未壮甲坼初。

薄肤纤涩春欲脆，细络匀曼引犹虚。

朝爽初凝露华酽，新火烹成色紫绀。

厚薄分明散清芬，甘苦浸渍归平淡。

经时蕴蓄魄力新，题名朴茂性情真。

信抽芳心佐水德，中和堪酿九州春。

一杜物机永无罅，坐望荣枯灭生化。

空山蟠屈二千年，未觉人间长声价。

偶入琼林漱真精，悟彻元始妙无形。

至今采采遗根蒂，儿辈犹说陆羽《经》。

64.蒙山二首

清·徐元禧

一

上山高不极，古木欲参天。

星斗胸中灿，风雷足下旋。

豹潜山隐雾，龙跃雨流泉。

归向悬楼望，飞青到槛边。

二

五顶参差比，真成一朵莲。

茶香开净土，苔厚閟甘泉。

石屋能藏月，云梯可到天。

禹功谁记取，书载旅平年。

65.六羡歌

唐·陆羽

不羡黄金罍，不羡白玉杯，

不羡朝入省，不羡暮入台，

千羡万羡西江水，曾向竟陵城下来。

66.一字至七字茶

唐·元稹

茶

香叶，嫩芽。

慕诗客，爱僧家。

碾雕白玉，罗织红纱。

铫煎黄蕊色，碗转麹尘花。

夜后邀陪明月，晨前命对朝霞。

洗尽古今人不倦，将知醉后岂堪夸。

67.走笔谢孟谏议寄新茶（节选）

唐·卢仝

一碗喉吻润，两碗破孤闷。

三碗搜枯肠，唯有文字五千卷。

四碗发轻汗，平生不平事，尽向毛孔散。

五碗肌骨清，六碗通仙灵。

七碗喫不得也，唯觉两腋习习清风生。

68.尝茶

唐·刘禹锡

生拍芳丛鹰嘴芽，老郎封寄谪仙家。

今宵更有湘江月，照出菲菲满碗花。

69.次韵曹辅寄壑源试焙新芽

宋·苏轼

仙山灵草湿行云，洗遍香肌粉未匀。

明月来投玉川子，清风吹破武陵春。

要知冰雪心肠好，不是膏油首面新。

戏作小诗君勿笑，从来佳茗似佳人。

70.煎茶

明·文徴明

老去卢仝兴味长，风檐自试雨前枪。

竹符调水沙泉活，瓦鼎然松翠鬣香。

黄鸟啼花春酒醒，碧桐摇日午窗凉。

五千文字非吾事，聊洗百年汤饼肠。

71.观采茶作歌

清·乾隆

火前嫩，火后老，惟有骑火品最好。

西湖龙井旧擅名，适来试一观其道。

村男接踵下层椒，倾筐雀舌还鹰爪。

地炉文火续续添，乾釜柔风旋旋炒。

慢炒细焙有次第，辛苦工夫殊不少。

王肃酪奴惜不知，陆羽茶经太精讨。

我虽贡茗未求佳，防微犹恐开奇巧。

防微犹恐开奇巧，采茶碣览民艰晓。

72.荈赋

晋·杜育

灵山惟岳，奇产所钟。

瞻彼卷阿，实曰夕阳。

厥生荈草，弥谷被岗。

承丰壤之滋润，受甘露之霄降。

月惟初秋，农功少休；

结偶同旅，是采是求。

水则岷方之注，挹彼清流；

器择陶简，出自东隅；

酌之以匏，取式公刘。

惟兹初成，沫沈华浮。

焕如积雪，晔若春敷。

若乃淳染真辰，色绩青霜。

氤氲馨香，白黄若叙。

调神和内，倦解慵除。

73.蜀州郑使君寄鸟嘴茶，因以赠答八韵（节选）

唐·薛能

鸟嘴撷浑牙，精灵胜镆铘。

烹尝方带酒，滋味更无茶。

拒碾乾声细，撑封利颖斜。

衔芦齐劲实，啄木聚菁华。

盐损添常诫，姜宜著更夸。

得来抛道药，携去就僧家。

旋觉前瓯浅，还愁后信赊。

千惭故人意，此惠敌丹砂。

74.西陵道士茶歌

唐·温庭筠

乳窦溅溅通石脉，绿尘愁草春江色。

涧花入井水味香，山月当人松影直。

仙翁白扇霜鸟翎，拂坛夜读黄庭经。

疏香皓齿有馀味，更觉鹤心通杏冥。

75.忆平泉杂咏·忆茗芽

唐·李德裕

谷中春日暖，渐忆掇茶英。

欲及清明火，能销醉客酲。

松花飘鼎泛，兰气入瓯轻。

饮罢闲无事，扪萝溪上行。

76.过相岭见负茶包有感

清·牛树梅

冰崖雪岭插云霄，骑马西来共说劳。

多少贫民辛苦状，为从肩上数茶包。

斑白老人十岁童，霪霖雨汗冷云中。

若叫富贵说供养，也应开帘怕晓风。

77.茶联

（1）

为名忙，为利忙，忙中偷闲，且喝一杯茶去；

劳心苦，劳力苦，苦中作乐，再斟两壶酒来。

（2）

茶亦醉人何须酒，书能香我何须花。

（3）

四大皆空，坐片刻不分你我；

两头是道，吃一盏莫问东西。

78.蒙山歌（节选）

清·黄朴

......

天苍苍、山兀兀，井泉喷薄蛟龙窟。

毗卢甘露相钩连，上清菱角争比肩。

五峰簇簇如手指，掌中之骨石之髓。

古有仙人甘露师，拾得灵根种于此。

大小高低有七株，第一株长尺有咫。

不生不灭已千霜，栏杆屈曲围其旁。

上有滚滚仙露灌其叶，下有清清雅水濯其光。

栏外虎卧吼，爪迹大如斗。

天爱此灵奇，特使鬼神呵护勿嘻嘻。

......

79.题蒙山茶诗

现代·杨析综

郁郁青山笼翠霞，雨前争早摘春芽。

碧螺龙井人称好，怎及蒙山顶上茶。

80.闻子规

唐·罗邺

蜀魄千年尚怨谁，声声啼血向花枝。

满山明月东风夜，正是愁人不寐时。

81.蒙山美景

清·黄朴

蜀人夸蒙山，山在黎雅间。

近带青衣曲，远接峨眉湾。

中有神物藏，五顶分孱颜。

82.浣溪沙·名山揽胜

现代·吴丈蜀

地扼青衣百丈关，鸡鸣不愧是名山，蔡蒙禹迹史篇传。

峰顶仙茶天下重，清醇馥郁冠西川，松萝龙井莫能攀。

83.七律·蒙顶品茶

当代·刘江岳

何种仙茶最醒神？明前芽嫩露涵新。

从来嗜饮迁骚客，终古林栖觉悟人。

龙洞源头泠澈水，蒙山顶上石花春。

日斜云聚蛙声起，留取清风佐味真。

84.七律·岩茶

当代·刘江岳

灵根托地岂生尘，饱食烟霞雨后新。

活水添煎千滴露，紫芽管带一山春。

垄边嘉木追云隐，碗里清香劝客频。

知味不言君怨我，岩茶独醉比仙人。

85.周末与雅韵诗友青衣江边品茗

当代·刘江岳

暑盛方思绿荫凉，柳槐筛碎毒焦阳。

舀来王母瑶池液，煮出蒙山竹叶香。

白鹭波穿波弄影，青芽味散味清肠。

群峰含黛扁舟渺，日昃风徐意转茫。